Billingen
Store norske leksikon,Geografi,Verdens geografi,Europa,Sveriges geografi
Billingen er en skogkledd ås vest for Skövde i Västergötland, Sverige. Åsen er 23 km lang (nord-sør) og 11 km bred (øst-vest). Høyeste punkt er 304 moh.
Billingen er kjent for sin interessante geologi. Berggrunnen består av flattliggende lag av kambrosilurisk skifer og kalkstein, dekket av en plate av hard diabas. Den mer motstandsdyktige diabasen over løsere lag gjør Billingen til et platåfjell som hever seg 150 meter over det omgivende slettelandet. En dalgang mellom Skövde og Varnhem deler åsen i to atskilte platåer. Deler av Billingen er vernet som naturreservat.Uttappingen av den baltiske issjø som stod i østersjøområdet ved slutten av siste istid, foregikk ved Billingen.